ARA: Il-Ministru għas-Saħħa u l-kelliem tal-Oppożizzjoni għas-Saħħa jitlaqqmu kontra l-COVID-19 Id-Deputat Prim Ministru u Ministru għas-Saħħa Chris Fearne u l-kelliem tal-Oppożizzjoni għas-Saħħa Stephen Spiteri għadhom kemm tlaqqmu bil-vaċċin kontra l-COVID-19. Fl-ewwel reazzjoni tiegħu wara li tlaqqam, il-Ministru Chris Fearne ħabbar li minn għada se jibdew jitlaqqmu l-ispiżjara. Se jibdew jitqassmu wkoll l-ittra ta' invit lill-anzjani li għandhom 'il fuq minn 80 sena. Huwa appella biex min jirċievi l-ittra ta' invit, jaċċetta din l-istedina u juża din l-opportunità biex ngħinu f'din il-ġlieda kontra l-virus. Spiteri min-naħa tiegħu wkoll appella biex ikun hawn l-aċċettazzjoni ta' din l-istedina u qal li dak li seħħ ftit tal-ħin ilu jkompli jikkonferma kemm l-awtoritajiet Maltin huma fiduċjużi fil-vaċċin.